TLUXEจ่ายไฟรฟฟ.พลังความร้อนใต้พิภพญี่ปุ่นอีก4โครงการ ดันกำลังผลิตเท่าโซลาร์ฯ9MW
TLUXE จ่ายไฟโรงไฟฟ้าพลังความร้อนใต้พิภพที่ญี่ปุ่นเพิ่มอีก 4 โครงการ ขนาด 500KW ดันกำลังการผลิตเป็น 1,125KW หรือเทียบเท่าโซลาร์ฟาร์ม 9MW
17 พ.ย. 2560

บริษัท ไทยลักซ์ เอ็นเตอร์ไพรส์ จำกัด (มหาชน) หรือ TLUXE ระบุว่า เมื่อวันที่ 13 พ.ย.ที่ผ่านมา โรงไฟฟ้าพลังงานความร้อนใต้พิภพ (Geothermal Energy) ตั้งอยู่ที่เมืองเบบปุ จังหวัดโออิตะ ประเทศญี่ปุ่น ได้เริ่มดำเนินการจำหน่ายไฟฟ้าเชิงพาณิชย์ (COD) เพิ่มอีกจำนวน 4 โครงการ ขนาดกำลังการผลิตรวมทั้งหมด 500 กิโลวัตต์ หรือกำลังการผลิตเทียบเท่ากับโรงไฟฟ้าพลังงานแสงอาทิตย์ 4 เมกะวัตต์ (MW) ได้แก่ PPSN Co., Ltd. (บริษัท พีพีเอสเอ็น จำกัด) จำนวน 2 โครงการ และ Lena Power Station No.1 Limited Liability Company จำนวน 2 โครงการ
ทั้งนี้เมื่อรวมกับ 5 โครงการเดิมที่ได้ดำเนินการจำหน่ายไฟฟ้าเชิงพาณิชย์แล้ว ส่งผลให้บริษัทมีโครงการที่ได้ดำเนินการจำหน่ายไฟฟ้าเชิงพาณิชย์ เป็นที่เรียบร้อยแล้ว รวมเป็นทั้งหมด 9 โครงการ รวมขนาดกำลังการผลิตทั้งหมด 1,125 กิโลวัตต์ หรือกำลังการผลิตเทียบเท่ากับโรงไฟฟ้าพลังงานแสงอาทิตย์ 9 เมกะวัตต์
สำหรับ 5 โครงการเดิมที่ COD แล้ว มีขนาดกำลังการผลิตรวมทั้งหมด 625 กิโลวัตต์ หรือกำลังการผลิตเทียบเท่ากับ โรงไฟฟ้าพลังงานแสงอาทิตย์ 5 เมกะวัตต์ ได้แก่ PPSN Co., Ltd. จำนวน 1 โครงการ , SUMO POWER Co.,Ltd. (บริษัท ซูโม่ พาวเวอร์ จำกัด) จำนวน 1 โครงการ , SNS POWER Co.,Ltd. (บริษัท เอสเอ็นเอส พาวเวอร์ จำกัด) จำนวน 1 โครงการ , Fino Binary Power Plant Limited Liability Company จำนวน 2 โครงการ